**Ministru kabineta noteikumu projekta**

**„Dabas lieguma „Maņģenes meži” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Dabas lieguma „Maņģenes meži” individuālie aizsardzības un izmantošanas noteikumi” (turpmāk – noteikumu projekts) precizē dabas lieguma “Maņģenes meži” (turpmāk – dabas liegums) aizsardzības un izmantošanas noteikumus atbilstoši apstiprinātajam dabas lieguma dabas aizsardzības plānam 2016. – 2028. gadam, turpmāk neizdalot funkcionālās zonas, bet piemērojot dabas liegumiem attiecināmos izmantošanas nosacījumus ar specifiskām prasībām dažādiem meža tipiem vai īpaši aizsargājamiem biotopiem.  Ministru kabineta noteikumi stāsies spēkā nākamajā dienā pēc publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Patlaban dabas lieguma teritorijā ir spēkā [Ministru kabineta 2003. gada 20. janvāra noteikumi Nr. 23 „Dabas lieguma „Maņģenes meži” individuālie aizsardzības un izmantošanas noteikumi”](https://likumi.lv/doc.php?id=70637) (turpmāk – Individuālie noteikumi), kā arī [Ministru kabineta 2010. gada 16. marta noteikumi Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi”](https://likumi.lv/ta/id/207283-ipasi-aizsargajamo-dabas-teritoriju-visparejie-aizsardzibas-un-izmantosanas-noteikumi) (turpmāk – Vispārējie noteikumi). Spēkā esošie Individuālie noteikumi ir zaudējuši aktualitāti, jo īpaši, dabas lieguma funkcionālais zonējums. Dabas liegumam izstrādāts jauns dabas aizsardzības plāns „Dabas lieguma „Maņģenes meži” dabas aizsardzības plāns 2016. – 2028. gadam”[[1]](#footnote-2) (turpmāk – plāns), kas apstiprināts ar Vides aizsardzības un reģionālās attīstības ministra 2016. gada 19. aprīļa rīkojumu Nr. 91 “Par dabas aizsardzības plānu apstiprināšanu”. Tādēļ pieņemts lēmums par jaunu Ministru kabineta noteikumu izstrādi. Plānā noteikti aktuālie dabas lieguma aizsardzības un apsaimniekošanas mērķi, kā arī aprakstīti prioritārie pasākumi, kas īstenojami dabas liegumā konstatēto sugu un biotopu aizsardzībai un bioloģiskās daudzveidības palielināšanai. Noteikumu projekts izstrādāts, pamatojoties uz plānā ietverto informāciju. Vienlaikus noteikumu projekts apvienos Vispārējo noteikumu un Individuālo noteikumu normas un tādējādi dabas lieguma aizsardzību un izmantošanu turpmāk regulēs vieni Ministru kabineta noteikumi. Noteikumu projektā ir aktualizētas normas arī saistībā ar jaunākajiem grozījumiem citu nozaru regulējošajos normatīvajos aktos (piem., grozījumi Meža likumā, Dzīvnieku aizsardzības likumā).  Dabas liegums izveidots gan īpaši aizsargājamo putnu sugu (mednis, trīspirkstu dzenis u.c.), gan īpaši aizsargājamo biotopu aizsardzībai. Dabas liegums noteikts arī kā Eiropas nozīmes aizsargājamā dabas teritorija (Natura 2000 teritorija).  Dabas lieguma ārējā robeža noteikta ar Ministru kabineta 1999. gada 15. jūnija noteikumu Nr. 212 “Noteikumi par dabas liegumiem” 93. pielikumu, kurā 2011. gada 25. janvārī veikti robežu grozījumi, pievienojot dabas liegumam papildus platības (570 hektāri), tādejādi kopējā dabas lieguma platība palielināta līdz 2201 hektāram (lai atbilstu putniem nozīmīgajai vietai (PVN) “Maņģenes meži”). Tā kā paplašinātā daļa nav ietverta Individuālajos noteikumos, tai tiek piemērotas Vispārējo noteikumu 5. sadaļā noteiktās uz dabas liegumiem attiecināmās prasības.  Lai arī šobrīd vēl ir spēkā Individuālie noteikumi, tomēr nepieciešamo jaunāko dabas lieguma specifisko prasību, kā grozījumu izteikšana spēkā esošajos Individuālajos noteikumos, radītu grūtības to pareizā piemērošanā, kā arī pārsniegtu 50 % no spēkā esošo Individuālo noteikumu satura, tāpēc pieņemts lēmums izstrādāt jaunu noteikumu projektu saskaņā ar Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 140. punktu, ar ko tiktu noteiktas uz dabas lieguma „Maņģenes meži” attiecināmās aizsardzības un izmantošanas prasības.  Noteikumu projekts nosaka:  1) dabas lieguma individuālos aizsardzības un izmantošanas noteikumus;  2) dabas lieguma teritorijas apzīmēšanai dabā lietojamās speciālās informatīvās zīmes paraugu un tās izveidošanas un lietošanas kārtību;  3) dabas lieguma teritorijā esošos dabas pieminekļus un to aizsardzības un izmantošanas kārtību.  Valsts akciju sabiedrības “Latvijas valsts meži” valdījumā atrodas sešas zemes vienības (92 % no dabas lieguma teritorijas); juridisko personu īpašumā – 12 zemes vienības; Kuldīgas novada pašvaldības – trīs zemes vienības (pašvaldību autoceļi Skujenieki – Gudrāji un 6284A003 Mežvalde - Galmicas, kā arī Skujnieku kapi); privātpersonu īpašumā vai lietojumā atrodas 18 zemes vienības (4 % no dabas lieguma teritorijas), lielākā daļa – meža zemes, daļa – pamestas viensētas.  2. Vairāk kā 92 % no dabas lieguma teritorijas aizņem meži. Spēkā esošie Individuālie noteikumi dabas liegumu (bez paplašinātās daļas) iedala četrās funkcionālajās zonās – stingrā režīma zonā (877 ha), regulējamā režīma zonā (222 ha), ainavu aizsardzības zonā (257 ha) un neitrālajā zonā (275 ha).  Saskaņā ar Individuālo noteikumu 11. un 13. punktu, ainavu aizsardzības un neitrālajā zonā (kopā aptuveni 25 % no dabas lieguma teritorijas) atļauta kopšanas cirte, kā arī galvenā cirte, izņemot kailcirti ainavu aizsardzības zonā. Saskaņā ar plānā norādīto informāciju, dabas lieguma zonās, kurās mežsaimnieciskā darbība nav aizliegta, vai ierobežota minimāli, tiek veikta koku ciršana (tai skaitā, kailcirtes), kas ietekmē dabas liegumā esošo īpaši aizsargājamo sugu (īpaši, putnu) dzīvotņu un īpaši aizsargājamo biotopu stabilitātes un kvalitātes nodrošināšanu. Lai mazinātu mežsaimnieciskās darbības ietekmi uz dabas lieguma teritoriju, plānā ieteikts pastiprināt visa dabas lieguma aizsardzības režīmu, turpmāk neizdalot funkcionālās zonas, bet piemērojot dabas liegumiem attiecināmos izmantošanas nosacījumus, nosakot specifiskākas prasības dažādiem meža tipiem, dabas liegumā esošajos mikroliegumos.  Ar noteikumu projektu netiek zonēta dabas lieguma teritorija, visā dabas lieguma teritorijā nosakot galvenās cirtes aizliegumu (noteikumu projekta 11.2. apakšpunkts), lai nodrošinātu visa dabas lieguma integritāti un mežaudžu tālāku nesadrumstalošanu.  Ņemot vērā, ka īpaši aizsargājamiem meža biotopiem slapjās augsnēs nav nepieciešama iejaukšanās dabiskajos procesos, ar noteikumu projekta 11.3. apakšpunktu noteikts kopšanas cirtes aizliegums slapjajos mežu augšanas apstākļu tipos. Savukārt sausieņu mežos arī turpmāk būs iespējama jaunaudžu kopšana līdz noteiktam vecumam saskaņā ar noteikumu projekta 11.4. apakšpunktu, ievērojot ciršanas terminēto liegumu laikposmā no 1. marta līdz 31. jūlijam (11.1. apakšpunkts).  3. Vispārējo noteikumu 16.16. apakšpunktā (dabas lieguma paplašinātajā daļā) noteikts aizliegums veikt darbības, kuru rezultātā tiek mainītas atsevišķas zemes lietošanas kategorijas, kā izņēmumu pieļaujot zemes lietošanas kategorijas maiņu konkrētos gadījumos ar Dabas aizsardzības pārvaldes (turpmāk – DAP) rakstisku atļauju (līdzīgs princips ietverts gan Vispārējos noteikumos, gan citu īpaši aizsargājamo dabas teritoriju (turpmāk – aizsargājamā teritorija) individuālajos noteikumos). Arī noteikumu projekta 9.19. apakšpunkts ietvert šādus izņēmuma gadījumus. Vides aizsardzības un reģionālās attīstības ministrijas (turpmāk – Ministrija) audita “Vides aizsardzības jomā atļauju un licenču izsniegšanas, ķīmisko vielu izplatīšanas licencēšanas un kontroles, ūdens resursu izmantošanas kontroles, ūdeni piesārņojošo vielu emisiju uzskaites audits” laikā identificēta problēma saistībā ar DAP izsniedzamajām atļaujām, kur tika secināts, ka divas valsts iestādes – Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu aizsargājamajā teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP rakstisku atļauju zemes lietošanas kategorijas maiņai, ja to nosaka konkrētās aizsargājamās teritorijas aizsardzības un izmantošanas noteikumi. Zemes lietošanas kategorijas maiņa aizsargājamā teritorijā vai tās funkcionālajā zonā var būt aizliegta, līdz ar to, VVD, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 7. punktā tiek noteikts, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kad VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  4. Saskaņā ar Individuālo noteikumu 1. pielikumu (funkcionālais zonējums), dabas liegumā iekļautās fizisko un juridisko personu īpašumā (lietojumā) esošās zemes vienības noteiktas kā neitrālās vai ainavu aizsardzības zonas, kas patlaban faktiski neierobežo to izmantošanu (mežsaimnieciskā darbību, darbības, kuru rezultātā tiek mainīta zemes lietošanas kategorija utml.). Lielākā daļa no šiem zemesgabaliem ir dažāda vecuma mežaudzes (no jaunaudzēm līdz briestaudzēm) ar blakus esošām meža laucēm (tai skaitā, Meža valsts reģistrā reģistrētas medījamo dzīvnieku piebarošanas lauces), pārplūstošajiem klajumiem, vai bijušās mājvietas – pamestas viensētas ar nelielām lauksaimniecībā izmantojamām zemēm (pļavām). Lai nodrošinātu dabas lieguma kā vienotas īpaši aizsargājamās dabas teritorijas aizsardzību (integritāti) un meža nesadrumstalošanu, noteikumu projektā saskaņā ar plānu noteiktas vienādas prasības (neatkarīgi no īpašumtiesību formas) visā dabas lieguma teritorijā. Tā kā daļa īpašumu ir pamestas viensētas, tās būs atļauts atjaunot vai pārbūvēt atbilstoši 9.19.3.6. apakšpunktam, saņemot DAP rakstisku atļauju.  Izvērtējot noteikumu projektā paredzētos ierobežojumus (galvenokārt, mežsaimnieciskajai darbībai) fizisko un juridisko personu nekustamo īpašumu izmantošanā ar īpašnieka tiesībām brīvi rīkoties ar savu īpašumu, secināts, ka šo tiesību ierobežojums noteikts ar mērķi palielināt dabas lieguma kopējo bioloģisko daudzveidību un īpaši aizsargājamo sugu dzīvotņu un īpaši aizsargājamo biotopu aizsardzību, kā to paredz Satversmes 115. pants (valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu), līdz ar to noteikumu projektā noteiktie aprobežojumi uzskatāmi par samērīgiem.  Turklāt fizisko vai juridisko personu īpašumā esošās mežaudzes, kurās turpmāk saskaņā ar noteikumu projektu tiks ierobežota mežsaimnieciskā darbība, varēs pieteikt atbalsta maksājumiem no Eiropas Savienības līdzekļiem (Kompensācijas maksājums par Natura 2000 meža teritorijām), ko administrē Lauku atbalsta dienests.  5. Atbilstoši Individuālo noteikumu 7. un 9. punktam un Vispārējo noteikumu 8. un 9. punktam patlaban medības aizliegtas stingrā režīma un regulējamā režīma zonās. Paplašinātajā dabas lieguma daļā atbilstoši Vispārējo noteikumu 18.10. apakšpunktam dzīvnieku skaita regulēšanas nolūkos atļauta automātisko barotavu izmantošana vietās, kur tas neapdraud dabisko biotopu vai īpaši aizsargājamo sugu dzīvotņu saglabāšanu. Ņemot vērā, ka dabas liegumā ir liela medņu riestu koncentrācija, lai samazinātu medību ietekmi uz riesta vietām, laikposmā no 1. marta līdz 31. jūlijam tiek noteikts dzinējmedību ierobežojums visā dabas lieguma teritorijā, pieļaujot individuālās medības, izmantojot ieročus ar klusinātājiem un selektīvos slazdus (noteikumu projekta 9.20.1.1. apakšpunkts). Dabas aizsardzības plānā norādīts, ka pēc medību kolektīvu norādījumiem, individuālās medības būtiski samazina mazo plēsēju (caunas, jenotsuņi), kā arī lapsu un mežacūku ietekmi uz putnu, kā arī citu putnu populācijām. Tāpat, lai novirzītu medījamos dzīvniekus, īpaši, mežacūkas, no īpaši aizsargājamo sugu dzīvotnēm (piemēram, medņu riesta vietām un ligzdām), ar noteikumu projekta 10.7. apakšpunktu tiek noteikti nosacījumi dzīvnieku piebarošanai (terminēts laikposms, barotavu vietu izvēle un barotavas parametri ar DAP rakstisku atļauju).  6. Dabas liegumā medņu riestu aizsardzībai ir noteikti septiņi mikroliegumi (ar buferzonām) un viens mikroliegums īpaši aizsargājamai augu sugas (parastais plakanstaipeknis) aizsardzībai. Tajos papildus Individuālajiem noteikumiem un Vispārējiem noteikumiem jāievēro Ministru kabineta noteikumi 2012. gada 18. decembra noteikumu Nr. 940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” (turpmāk – Mikroliegumu noteikumi) prasības, piemēram, aizliegta mežsaimnieciskā darbība (izņemot mežsaimniecībā izmantotos biotehniskos pasākumus mikrolieguma apsaimniekošanai) mikroliegumu teritorijās. Ar noteikumu projektu tiek nodrošināta arī labāka mikroliegumu aizsardzība (galvenās cirtes aizliegums u.tml. mikroliegumiem piegulošajās teritorijās).  7. Tāpat kā līdz šim netiks ierobežota publisko pasākumu rīkošana, koku ciršana bijušo viensētu pagalmos, dārzos un Skujnieku kapos (noteikumu projekta 9.20.2. un 10.6. apakšpunkti).  8. Ņemot vērā, ka ugunsdzēsības pasākumi ir ārkārtas situācijas novēršana, lai novērstu atšķirīgu tiesību aktu interpretāciju, ar noteikumu projekta 8. punktu noteikts, ka noteikumu projekta normas (koku ciršanas, hidrotehnisko būvju ierīkošanas, pārvietošanās un cita veida ierobežojumi, t.sk., DAP rakstiskas atļaujas saņemšana) neattiecas uz ugunsdzēsības pasākumiem. Savukārt mežu ugunsdrošības uzraudzība kā preventīvo pasākumu veikšana jāveic, ievērojot ugunsdrošības noteikumos noteiktās prasības (piemēram, mineralizēto joslu ierīkošana, ceļu un dabisko brauktuvju attīrīšana no pielūžņojuma utml. ), vienlaikus piemērojot noteikumu projektā noteiktos nosacījumus (piemēram, ugunsdzēsības ūdens ņemšanas vietu (hidrotehnisko būvju) ierīkošanai jāsaņem DAP rakstiska atļauja, lai nodrošinātu optimālākās vietas, parametru u.c. izvēli, sabalansējot meža ugunsdrošības un īpaši aizsargājamo sugu dzīvotņu un īpaši aizsargājamo biotopu aizsardzības prasības).  Atbilstoši Vispārējo noteikumu 22. punktam (arī citu īpaši aizsargājamo dabas teritoriju individuālajos aizsardzības un izmantošanas noteikumos), meža atjaunošanas un jaunaudžu kopšanas prasības nav attiecināmas uz mežaudzēm, kurās vējgāzes, vējlauzes, slimību infekcijas vai kaitēkļu invāzijas dēļ mežaudzes šķērslaukums kļuvis mazāks par kritisko šķērslaukumu un vēja gāztie, bojātie, sausie stāvošie koki un kritalas netiek izvākti. Lai ugunsgrēku bojātās mežaudzes arī varētu atstāt ekoloģiskajai sukcesijai, neattiecinot mežaudžu atjaunošanas prasības, noteikumu projekta 15. punkts paredz mežaudžu atjaunošanas un jaunaudžu kopšanas prasības neattiecināt uz visu veidu dabas katastrofu bojātajām mežaudzēm (ar nosacījumi, ka bojātie koki un kritalas tiek atstātas mežaudzē).  9. Spēkā esošajā īpaši aizsargājamo dabas teritoriju normatīvajā regulējumā, tai skaitā, Vispārējo noteikumu 46. punktā, noteikts, ka dižkokus (aizsargājamos kokus) atļauts nocirst (novākt) tikai gadījumā, ja tas kļuvis bīstams un nav iespējams novērst bīstamību (apzāģēt zarus, izveidot atbalstus). Noteikumu projekta 21. punkts paredz papildināt gadījumu loku, kurā iespējama dižkoku nociršana (saņemot DAP rakstisku atļauju un kokkopja (arborista) atzinumu, ja nepieciešams):  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīviem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādejādi pieļaujot dižkoka, kuram nav paredzama augstspējas uzlabošanās, nociršanu, pirms tas kļuvis bīstams (piemēram, ošu slimības gadījumā);  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskuscitu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana vai mitruma režīma izmaiņas u.c.), nekā nocērtot dižkoku), bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu katra gadījuma izvērtējumu.  Noteikumos noteiktos atzinumus un DAP rakstiskās atļaujas saņem nekustamā īpašuma īpašnieks, kurš plāno īstenot paredzēto darbību.  10. Noteikumu projekta 9.3. apakšpunktā noteikti pārvietošanās ar mehāniskajiem transportlīdzekļiem nosacījumi, salāgojot tos ar Meža likuma 5. panta pirmo daļu, ka jebkura persona drīkst pārvietoties (t.sk. apstāties un stāvēt) tikai pa ceļiem un dabiskām brauktuvēm. Lai netraucētu operatīvā transporta, kā arī citu transportlīdzekļu pārvietošanos, apstājoties un stāvot, transportlīdzeklis jānovieto, ievērojot minimālo brīvai kustībai nepieciešamo attālumu līdz pretējai ceļa vai dabiskās brauktuves malai.  Tāpat kā visos īpaši aizsargājamo dabas teritoriju normatīvajos aktos (ja vien nav īpaši izdalīti ierobežojumi), teritorijas apsaimniekošana ietver arī medības, zveju, līdz ar to pārvietošanās ar mehāniskajiem transportlīdzekļiem visā teritorijā iespējama arī medību vajadzībām (piemēram, medījuma izvešanai utml.).  11. Noteikumu projekta 11.4. apakšpunkts, līdzīgi kā citu īpaši aizsargājamo dabas teritoriju individuālie aizsardzības un izmantošanas noteikumi, kā arī Vispārējo noteikumu 18.3. apakšpunkts, limitē mežaudzes vecumu, līdz kuram iespējama kopšanas cirte, lai nodrošinātu vidēja vecuma mežaudžu “dabiskošanos”, palielinot kopējo dabas lieguma bioloģisko daudzveidību. Tai pat laikā pieļaujama sauso koku (diametrā līdz 25 centimetriem) nociršana un izvākšana privātām vajadzībām (lielākoties, malkai), atbilstoši Meža likuma 12. panta pirmajai daļai, tas ir, bez apliecinājuma.  Savukārt bojātos kokus un kritalas, kuru diametrs resnākajā vietā pārsniedz 25 centimetrus, saglabā mežaudzē, kā to paredz noteikumu projekta 13. punkts, ar nosacījumu, ka kopējais apjoms ir 20  kubikmetri uz hektāru. Šāds apjoms noteikts kā minimāli nepieciešamais no sausiem stāvošiem kokiem un kritalām atkarīgajām sugām.  Noteikumu normu ievērošanas kontroli kopumā nodrošina valsts vides inspektori (primāri, DAP) saskaņā ar Latvijas Administratīvo pārkāpumu kodeksa 57.3, 67. un 81. pantu.  Līdz ar noteikumu pieņemšanu spēku zaudēs Individuālie noteikumi un turpmāk netiek piemēroti Vispārējie noteikumi. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, DAP. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas lieguma teritorijā, dabas lieguma apmeklētāji, DAP. |
| 2. | Tiesiskā regulējuma ietekme uz tautsaimniecību un administratīvo slogu | Atsevišķu darbību veikšanai būs nepieciešams saņemt DAP rakstisku atļauju, kā arī sertificēta eksperta sugu vai biotopu aizsardzības jomā rakstisku atzinumu (piemēram, sanitārajai cirtei, ja DAP to noteicis kā nepieciešamu, va citai cirtei – īpaši aizsargājamā biotopa vai īpaši aizsargājamas sugas dzīvotnes atjaunošanai vai saglabāšanai). |
| 3. | Administratīvo izmaksu monetārs novērtējums | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju, atzinumu saņemšanai.  DAP rakstiskas atļaujas saņemšana ir bez maksas.  Sertificēta eksperta sugu vai biotopu aizsardzības jomā atzinuma saņemšanas izmaksas ir atkarīgas no konkrētā eksperta sniegtā pakalpojuma cenas (vidēji ap 200 – 300 *euro* par atzinumu). |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ministrijas tīmekļvietnē.  Kuldīgas novada pašvaldība un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām.  Saskaņā ar likuma „Par īpaši aizsargājamām dabas teritorijām” 13. panta ceturto daļu zemes īpašnieki tika informēti, nosūtot katram informatīvu vēstuli, kā arī publicējot oficiālu paziņojumu 2018. gada 28. augusta oficiālajā izdevumā „Latvijas Vēstnesis” (oficiālās publikācijas Nr.: 2018/170.DA2). |
| 2. | Sabiedrības līdzdalība projekta izstrādē | Noteikumu projekts 2018. gada 3. augustā ievietots Ministrijas publiskajā tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2018. gada 3. augustā nosūtīts paziņojums par līdzdalības iespējām Ministru kabineta noteikumu projekta izstrādē.  Saskaņā ar likuma „Par īpaši aizsargājamām dabas teritorijām” 12. panta ceturto daļu noteikumu projekts un anotācija 2017. gada 15. augustā nosūtīta Kuldīgas novada pašvaldībai atzinuma sniegšanai. |
| 3. | Sabiedrības līdzdalības rezultāti | Kuldīgas novada pašvaldība 2018. gada 18. septembrī saskaņojusi noteikumu projektu bez iebildumiem vai priekšlikumiem.  Saņemts akciju sabiedrības “Latvijas valsts meži” iebildums par terminēto ciršanas ierobežojuma sākuma termiņu, kas ņemts vērā un precizēts noteikumu projekta 9.20. apakšpunktā atbilstoši plānā ieteiktajam (no 1. marta).  Tāpat saņemts viens telefonisks nekustamā īpašuma – meža īpašnieka iebildums par kopšanas cirtes vecuma ierobežojumu un nepietiekamo atbalsta maksājumu apmēru mežsaimnieciskās darbības ierobežojumu gadījumos. Izskaidrots kopšanas cirtes ierobežojuma pamatojums, kā arī sniegta informācija par iespējām saņemt atbalsta maksājumus meža īpašniekiem Natura 2000 teritorijās.  Citi iebildumi vai priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministrs Juris Pūce

Saulīte 67026587

[diana.saulite@varam.gov.lv](mailto:diana.saulite@varam.gov.lv)

1. <https://www.daba.gov.lv/upload/File/DAPi_apstiprin/DL_Mangenes_mezi_16.pdf> [↑](#footnote-ref-2)